Hos Nordjyllands Beredskab holder de nøje øje med vejrudsigten. De opfordrer ligeledes borgerne til at holde øje med, hvordan vejret udvikler sig, særligt hvis man har planer om at sætte sig bag rattet i løbet af dagen. Først var meldingen for stormen, at den ville starte til aften, men nu lyder de seneste meldinger, at den allerede tager fat hen på eftermiddagen. - Det kan godt bekymre os, at den starter tidligere, for det kan godt påvirke juletrafikken. Sidst på dagen begynder folk at køre hjem, fortæller teamleder hos Nordjyllands Beredskab Søren Korsgaard og fortsætter: - Man bør holde sig orienteret i forhold til vejrudsigten og tilpasse sine afrejsetider i forhold til vind og vejr. Desuden råder han folk til at gå en tur i haven og sikre sig, at der ikke er løse genstande. - Hvis man allerede har pyntet juletræet af og lagt det i haven, så bør man sikre sig, at det ikke bliver en flyvende genstand, lyder rådet fra teamlederen.

Referat:
Selvom stormen endnu ikke har fået tag i Nordjylland, så er det ved at blæse kraftigt op. Nordjyllands Beredskab anbefaler, at man orienterer sig om vejret, før man sætter sig bag rattet.